L-Istati Uniti ordnat numru ta' sanzjonijiet kontra figuri politiċi fil-Bulgarija minħabba l-korruzzjoni. Is-sit awtorevoli Politico rrapporta dan u qal li dan sar quddiem is-silenzju mill-Unjoni Ewropea, l-istituzzjoni li falliet milli tindirizza l-ksur rampanti tas-saltna tad-dritt f'pajjiż li fl-aħħar snin kien iddominat mit-tmexxija ta' partit imsieħeb fil-Grupp tal-Partit Popolari Ewropew, primarjament minn Boyko Borissov. Politico kiteb li ħafna mill-korruzzjoni fil-Bulgarija ddur ma' fondi Ewropej li flok spiċċaw marru għall-proġetti ta' fejda li jgawdi minnhom il-poplu Bulgaru, spiċċaw għand l-oligarkija u nies ta' poter. Fil-fatt jingħad li fil-Bulgarija tirrenja l-oligarkija u huwa stat mafjuż. Riċentament ONE News kien fil-Bulgarija fejn żewġ attivisti tkellmu magħna dwar l-istat li jinsab fih il-pajjiż. Huma esprimew id-diżappunt tagħhom għall-Ewro Parlamentari Nazzjonalista Roberta Metsola, li kienet minn ta' quddiem biex tiddefendi l-Gvern tal-Bulgarija u minflok takkuża min kien qed jipprotesta b'mod paċifiku favur is-saltna tad-dritt fil-Bulgarija, bħala nies iffinanzjati mill-mafja. Fil-fatt l-istess dimostranti imbagħad laqqmu lil Metsola bħala Mrs. Mafia. L-attivisti kienu saħqu b'mod esklussiv ma' ONE News, li huma ddisgustati bl-aġir ta' Metsola għaliex sostnew li din tkellmet bl-għamad politiku u ddefendiet Gvern korrott, li hu mmexxi minn partit imsieħeb fl-istess familja politika li tifforma fiha hi. Wieħed mill-attivisti, Borislav Sandov kien qal, "Jien naħseb dak kien abbuż. Li tgħid li dawk in-nies kienu ffinanzjati mill-mafja meta aħna konna qed nippruvaw nitolbu għad-demokrazija, u qed nagħmlu dan waħidna u għas-saltna tad-dritt. Dak (l-aġir ta' Metsola) kien verament skandaluż." Attivista oħra, Nadezhda Yordanova saħqet, li mhux idonju li MEP tispiċċa tigdeb. Intant il-Partit Nazzjonalista ta' Bernard Grech baqa' jiddefendi lil Metsola, li titkellem ħafna fuq is-saltna tad-dritt ta' pajjiżna iżda vvutat kontra riżoluzzjoni dwar is-saltna tad-dritt fil-Bulgarija.